钦定古今图书集成/理学汇编/学行典/第054卷 > 性理大全 > 《陈氏五子字说》宋·黄庭坚
## 钦定古今图书集成/理学汇编/学行典/第054卷 > 性理大全 > 《陈氏五子字说》宋·黄庭坚

陈氏五男子制名，以五行之物始于天，一生水而止
于金，盖因天道起于北方，而成岁之序曰：“崇居中孚”，
宜又以智、仁、礼、信、义媲夫而字之。豫章。黄庭坚曰：君
子之名子也，以德命为义，于此合矣，故为具其说。《易
大传》曰：“智崇礼卑，崇效天，卑法地”，盖周万物而不遗，
智之德也。欲极高明，故智言崇。《孟子》曰：“居恶在仁是
也，路恶在义”是也。居仁由义，大人之事备矣。仁固人
之安宅，人有不愿居安宅，而中路以托宿者乎？君子
居天下之广居，体仁而已矣，故仁言居。《周官》曰：“以天
产作阴德，以中礼防之；以地产作阳德，以和乐防之。
盖天产，精神也；阴德，心术也。精神运而心术行焉。无
过不及，而一要于中者，礼之节文也”，故礼言中。《易》曰：
“中孚，信及豚鱼。”孚者，信之心化也。信不素显，同室致
疑，及其孚也，异物敦化，故信言孚。《礼》曰“君子之所谓
孝也”者，国人皆称愿焉。曰：有子如此，可谓孝矣。仁者，
仁此者也；义者，宜此者也。盖义者，万物之制也。君子
务本，时措万物之宜而已矣，故义言“宜。”虽然，之五物
者，故参相得也。播五行于四时，其治不同，同归于成
岁。仁义礼智信，虽所从言之异，要于内视反听，克己
以归于君子而已矣。今夫水，上下与天地流通，周乎
万物，智也；天下之至柔，仁也；驰骋天下之至刚，义也；
无心于迟速，盈科而后进，信也；善下百谷，故能为百
谷王，礼也。今夫仁，微子去之，箕子为之奴，比干谏而
死，曲“直皆遂焉”，木之理也。无求生以害仁，有杀身以
成仁，金之决也。“非礼勿视，非礼勿听，非礼勿言，非礼
勿动”，火之政也。无欲而好仁，无畏而恶不仁，水之事
也。造次必于是，颠沛必于是，土之守也。明此二端，三
者得矣。一则五，五则一也。然欲求深则去本远，用意
过当则善失真。吾生也有涯，用以随无用之知，智之
敝也。君子质而已矣，何以文为？仁之过也；嫂溺不援，
礼之弃也；父攘羊而子证之，信之贼也；避兄离母而
居于陵，义之罪人也。故太高则不情，太下则易溺，君
子所以亹亹焉为夫节会肯綮，又如此也。天下之道
术，未有无当于五物，待是而后立者，其惟好学乎！